kochtschutz
08.09.07, 22:26
Legynda uo kłósku
Jak Pón Bóg stworzył świat i wszysko na świecie, nojprzódzij stworzył gadzina.
Tak stworzył Pón Bóg ptoki i bydlóntka, i ryby, i żmija, co syczy, i
wszelkiego zwierza, co w lesie miyszko. Dlo gadziny stworzył tyż Pón Bóg
wszysko, co gadzina potrzebowała: i trowa, i zielóne, dlo rybków stawy i wody,
coby miały kaj pływać, i gałynzie, i wszelki uowoc. Na uostatku stworzył Pón
Bóg czowieka: Adama i Ewy, coby tym wszyskim zarzóndzali. Ale dlo czowieka
stworzył Pón Bóg chlyb, bo – pado – niy bydzie czowiek trowy jod, jak ta
gadzina! I stworzył Pón Bóg zboże. A na tym zbożu było ziorko przi ziorku, uod
samyj ziymie, aż do kóńca, na meter wysoko. Jakie ino te zboże srogiy było,
niy było łodygi, ani słómy niy było próżnyj, ino ziorniy.
Ale jak sie ludzkość uozmnożyła, ludzie napoczyni chlebym gardzić. Niy
szanowali ludzie chleba, niszczyli go i psuli. I uozgorszył się Bóg nad
czowiekiym, jak widzioł, wiela ludzie chlyb zniywożali i zniweczyli. I pedzioł
Bóg: „Doł żech ci, czowieku, całkowito wolność i prawo nad wszyskóm gadzinóm.
Nad wszelkim moim stworzyniym prawo żech ci doł i uobdarzył ech cie niy
trowóm, ani zielym, ale chlebym! A ty to tak niszczysz…” I pedzioł Pón Bóg
Matce Boskij: „Wiysz co? Zniszcza chlyb! Niych czowiek jy trowa, jako tyn
zwiyrz, abo ziymia!”
Matka Bosko w niczym się Bogu uOjcu niy sprzeciwiała. Przijyna to, jak ji
pedzioł. A miała Matka Bosko kotka i psa. Te dwa zwierzóntka były ji
towarziszóma we dnie i w nocy. Nikaj ji niy uodstómpiyły i wszysko ji
uczyniyły. I bardzo przoła Matka Bosko kotkowi i psu. Jak Bóg uOjciec napoczón
chlyb niszczyć i widziała, że niy pardónuje, tak doskoczyła dó niego i pado:
„Ale uostow mi aby dlo mojego kotka i dlo psa!” I chyciyła Matka Bosko zboże
za wiyrch. Tóż teroz jes tyn kłósek ino tyli, jak dłóń uod Matki Boskij, jak
dłóń uod czowieka, czasym ino trocha wiynkszy, a czasym jeszcze mniyjszy. I
czowiek jy chlyb ino ze psa a s kota - tyla, wiela Matka Bosko uprosiyła - a
niy ze swoij zasugi!
uOsprowka uod Julie Plónkowyj s Kochcic wedle Lublyńca. Spisoł Józef Kulisz.
ltz_Latn unk szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn